Hoërskoolmeisie hou glo klasmaats gyselaar | Maroela Media
Windhoek High School in Namibië. Foto: Facebook
'n Graad 11-leerder van 'n hoërskool in Windhoek in Namibië is by die skool in 'n polisievangwa geboender nadat sy na bewering haar klasmaats met 'n mes gyselaar gehou het.
Hoofinspekteur Kaunapawa Shikwambi, woordvoerder van die polisie, het gesê dié voorval het hom Vrydag omstreeks 09:30 by die Windhoek High School afgespeel.
Volgens Shikwambi het die meisie glo 'n mes by haar gehad en haar klasmaats gyselaar gehou. Die polisie is na die skool ontbied. "Sy het die mes in haar hand gehad, goed in die klaskamer gebreek en geskree," het Shikwambi gesê.
"Die polisie kon daarin slaag om haar aandag af te trek wat die mense wat in die klaskamer gyselaar gehou is, kans gegee het om een vir een uit te glip."
Shikwambi het gesê toe die meisie besef byna almal het die klaskamer ongesiens verlaat, het sy ook uit die klaskamer gestorm en die ander leerders begin jaag. "In die proses het sy geval en die polisie kon daarin slaag om haar te boei en agterin 'n vangwa te laai. Sy is na die Katutura-staatshospitaal geneem."
Volgens Shikwambi is niemand in die voorval beseer nie. Informanté, 'n plaaslike koerant in Windhoek, het egter berig dat die meisie Hawie Engels, die hoof van die skool, in sy arm met die mes gesteek het. Engels het nie op Maroela Media se versoek om kommentaar gereageer nie.
Dit is nie duidelik of die meisie vervolg sal word oor die voorval nie aangesien daar volgens Shikwambi teen Vrydag nog geen amptelike klag by die polisie aanhangig gemaak is nie.
Klink of sy kennis gemaak het met n dwelm genaamd Flakka, dis blykbaar die nuutste trent!!
Paragraaf 4: Die polisie kon daarin slaag,(Nie kom nie)?
Dit was ook my eerste gedagte. Scarry!
Was daar op skool in die 80's. Sou nooit kon dink dat so iets die skool kon tref nie. Die enigste aksie wat ons gehad was n oproep dat daar 'n bom in die skool was. Vir die res van die skooldag op die rugby veld deur gebring toe polisie en weermag skool deur soek het.
Reg so . Groot genoeg vir 'n mes dan groot genoeg om in 'n vangwa gegooi te word , en dan tronk toe.